मद्रास शेयर बाज़ार
मद्रास शेयर बाज़ार (म॰शे॰बा॰, Madras Stock Exchange) भारत के चेन्नई शहर में स्थित एक शेयर बाज़ार है। सन् १९३७ में स्थापित होने वाला यह शेयर बाज़ार भारत का चौथा और दक्षिण भारत का पहला शेयर बाज़ार था। २००१ में इसमें ३०.९ अरब रुपयों की ख़रीद-बिक्री हुई जो भारत के मुख्य बम्बई शेयर बाज़ार और भारत के राष्ट्रीय शेयर बाज़ार के लेनदेन का केवल ३.५% था। १९९६ में म॰शे॰बा॰ का पूर्ण कम्प्यूटरीकरण कर दिया गया और उसपर चेन्नई-भर की १२० दलाल कम्पनियाँ सक्रीय हो गई। इस शेयर बाज़ार में १,७८५ कम्पनियाँ पंजीकृत हैं जिनके शेयर ख़रीदे-बेचे जा सकते हैं। यहाँ रोज़ाना १० बजे सुबह से ३:३० बजे दोपहर तक व्यापार चलता है।